b'\n_START_ARTICLE_\nFrederik Hammer\n_START_PARAGRAPH_\nFrederik Abel Hammer (13. september 1791 i Asminder\xc3\xb8d \xe2\x80\x93 10. december 1877 i Fredensborg) var en dansk krigsfrivillig, far til Caroline og Otto Christian Hammer. Han er stamfader til en sl\xc3\xa6gt af s\xc3\xb8officerer.\n_START_SECTION_\nIndsats under Englandskrigene\n_START_PARAGRAPH_\nHans for\xc3\xa6ldre var smed og kromand i Asminder\xc3\xb8d Johannes Christian Hammer (1754-1830, gift 2. gang 1797 med Clarine Kirstine Holst, 1769-1838) og Martha Zarine (Sarine, Serene) Egersted (ca. 1758-1796). Faderen var en dj\xc3\xa6rv og kraftig personlighed og varmhjertet f\xc3\xa6drelandsven. I 1801, da engl\xc3\xa6nderne viste sig i \xc3\x98resund, var han ivrig i at uddanne sine bysb\xc3\xb8rn i v\xc3\xa5benbrug, navnlig i skydning, hvori han selv var en mester, og s\xc3\xb8nnen Frederik erhvervede sig allerede da som 9 \xc3\xa5rs purk en ualmindelig f\xc3\xa6rdighed i at h\xc3\xa5ndtere en riffel. Da engl\xc3\xa6nderne i 1807 kom igen og havde gjort landgang ved Vedb\xc3\xa6k, mente gamle Hammer, at hans plads m\xc3\xa5tte v\xc3\xa6re i det truede K\xc3\xb8benhavn, og s\xc3\xb8nnen, hvorvel lille og spinkel af v\xc3\xa6kst, fik lov til at f\xc3\xb8lge med. De fik ans\xc3\xa6ttelse i en lille, udvalgt trop af herreg\xc3\xa5rdsskytter og blev derfor selvskrevne til at deltage i de fra f\xc3\xa6stningen foretagne udfald. Side om side k\xc3\xa6mpede fader og s\xc3\xb8n, og snart gik der ry af dem blandt udfaldstropperne, ikke mindre ved den Sikkerhed, hvormed de tog deres mand p\xc3\xa5 kornet, end ved den humor og forretningsm\xc3\xa6ssige koldblodighed, hvormed de under kampen underholdt sig med hinanden. I det 3. udfald mod Bl\xc3\xa5g\xc3\xa5rd blev gamle Hammer s\xc3\xa5ret. Han lod s\xc3\xb8nnen kalde til sig p\xc3\xa5 hospitalet og ville p\xc3\xa5 skr\xc3\xb8mt overtale ham til at drage hjem, men drengen svarede: "Nej, Fader, det kan jeg ikke gj\xc3\xb8re nu, det vilde v\xc3\xa6re en Skam", og ilede af sted for at komme tidsnok p\xc3\xa5 kamppladsen. I det sidste udfald ramte han p\xc3\xa5 lang afstand den engelske general David Baird, hvem de andre skytter forg\xc3\xa6ves havde s\xc3\xb8gt at tr\xc3\xa6ffe, en bedrift, som for\xc3\xb8gede hans ber\xc3\xb8mmelse og senere, da den s\xc3\xa5rede general \xc3\xb8nskede at se ham, indbragte ham en for\xc3\xa6ring af 2 guldindlagte pistoler og en pung, fyldt med dukater. Efter at v\xc3\xa5benstilstanden var sluttet og den gamle Hammer nogenlunde helbredt for sit s\xc3\xa5r, vendte fader og s\xc3\xb8n tilbage til den hjemlige arne. Den unge Hammer, der ytrede lyst til at v\xc3\xa6re milit\xc3\xa6r, s\xc3\xa5 l\xc3\xa6nge krigen varede, fik snart lov til at indtr\xc3\xa6de i det nyoprettede Sj\xc3\xa6llandske ridende J\xc3\xa6gerkorps og udm\xc3\xa6rkedes kort efter ved fors\xc3\xa6ttelse til Guidekorpset. I digtet En ganske ny Vise om en Kromand og hans S\xc3\xb8n har Steen Steensen Blicher foreviget deres f\xc3\xa6rd, og begge h\xc3\xa6dredes 1809 med S\xc3\xb8lvkorset.\n_START_SECTION_\nIndsats i Tre\xc3\xa5rskrigen\n_START_PARAGRAPH_\nEfter krigens slutning fik Frederik Hammer ans\xc3\xa6ttelse ved forstv\xc3\xa6senet i det nordlige Sj\xc3\xa6lland, og 1817 blev han inspekt\xc3\xb8r ved Esrom Kanal og senere distriktskommiss\xc3\xa6r. Hammer blev gift 23. marts 1820 i Esb\xc3\xb8nderup Kirke med Elisabeth Kirstine Lemvigh (7. oktober 1794 i Esb\xc3\xb8nderup \xe2\x80\x93 8. februar 1849 i Asminder\xc3\xb8d), datter af prokurator, senere birkedommer Otto Lemvigh (1758-1834) og Else Johanne \xc3\x98rsnes (1770-1844). Han levede nu et roligt og lykkeligt familieliv, indtil krigen br\xc3\xb8d ud i 1848. Han meldte sig da p\xc3\xa5 ny til tjeneste som frivillig og deltog i felttogets sidste halvdel, idet han blev ansat ved den p\xc3\xa5 initiativ af ritmester Cai Hegermann-Lindencrone oprettede frivillige husareskadron, hvor han forrettede officerstjeneste. En \xc3\xb8jenlidelse bevirkede dog, at han allerede i slutningen af 1848 m\xc3\xa5tte udtr\xc3\xa6de af den milit\xc3\xa6re tjeneste. Forpostkommandoen, hvorved han var ansat, fremh\xc3\xa6vede Hammers indsats, som blev anerkendt af krigsministeren ved en rosende takskrivelse._NEWLINE_I 1849 d\xc3\xb8de hans hustru, og familien flyttede til den frisiske \xc3\xb8 F\xc3\xb8r, hvor s\xc3\xb8nnen, s\xc3\xb8officer Otto Christian Hammer, var blevet udstationeret. Sammen med sine fire d\xc3\xb8tre slog Hammer sig ned i Villa Idyle ved siden af s\xc3\xb8nnens familie i Vyk, og her optog datteren Caroline en lang r\xc3\xa6kke fotografier, der viser familien Hammers liv._NEWLINE_1859 blev han Ridder af Dannebrog og kammerr\xc3\xa5d. Han d\xc3\xb8de i Fredensborg 10. december 1877._NEWLINE_Frederik Hammer er begravet p\xc3\xa5 Asminder\xc3\xb8d Kirkeg\xc3\xa5rd._NEWLINE_Han er gengivet i et xylografi 1873 af H.P. Hansen og i en r\xc3\xa6kke fotografier optaget af datteren.'